钦定古今图书集成/历象汇编/岁功典/第062卷 > 《云南志书》 > 早秋望海上五色云赋〈以馀霞散成绮为韵〉
## 钦定古今图书集成/历象汇编/岁功典/第062卷 > 《云南志书》 > 早秋望海上五色云赋〈以馀霞散成绮为韵〉

唐张何

夫幽栖多暇，乐道闲居。坐文章之苑囿，放精思以畋
渔。咏太冲之《招隐》，讽相如之《子虚》。觏兰凋而蕙歇，伤
夏卷而秋舒。昇重轩以徙倚，目平海而踟蹰。见五云
之间出，绕三山而忽诸。映乌晶之曭朗，涵蜃气之纾馀。光泛泛而逾净，影离离而不疏。懿夫腾碧海，瑞皇
家，金柯玉叶兼杂花。文璀璨，光纷华。况夫罗帏锦帐
绕香车，双虹宛转萦翠霞。及夫倏而聚，忽而散，霓裳
羽斾相陵乱。倚长空，浮迥岸，宛若琼楼金阙横天半，
美人濯锦春江畔。既而丛彩可望，奇状难名。群象纠
纷，疑绮罗之绣出；五色明媚，若丹青之画成。影沉波
而海晏，气羃岫而山晴。嗤砀岭之光浅，耻汾川之色
轻。壮瑞图之旧箓，应《乐府》之新声。似《帝乡之迢遰冀
有司而见行》悠悠帝国三千里，不托先容谁衒美。希
君顾盼当及时，无使霏微散成绮。